Ovatko halvat aurinkolasit hyvät? | Uutiset | Iltalehti.fi
Lauantai 13.5.2006 klo 01.29 IL pyysi asiantuntijoita arvioimaan eri hintaisia aurinkolaseja. Eikka Flander on tykästynyt persoonallisiin Gucceihin. Kesää enteilevä huikaisevan kirkas auringonpaiste on saanut piikin aikaan aurinkolasikaupassa.Laseja myydään optikkoliikkeiden lisäksi monissa tavarataloissa, huoltoasemilla ja ruokakaupoissakin.Miten sitten kuluttaja osaa valita ne kaikkein parhaat? Voivatko halvat aurinkolasit olla hyvät? Entä takaako hinta laadun?Optometristi Petri Flanderin ja optikko Merja Helinin mukaan mihinkään näistä kysymyksistä ei ole aukotonta vastausta.- Muualta kuin optikkoliikkeestä aurinkolasien hankkiminen on kuin arvan ostaminen, Flander sanoo.Kehyksiä on helppo arvioida, mutta linssien osalta se on mahdotonta.- Silmämääräisesti linsseistä tai niiden ominaisuuksista ei voi sanoa mitään. Suomessa on vain muutamia laitteita, joilla aurinkolasien tärkein ominaisuus eli UV-suoja voidaan mitata, Merja Helin toteaa. CE-merkintä voi harhauttaa Useissa halpalaseissa on tarra, joka kertoo CE-hyväksynnästä. - Se ei ilman erillistä lisämainintaa takaa UV-suojausta, Flander muistuttaa.CE-merkinnän paikkansa pitävyys jää Suomessa yleensä vain tullin tekemien pistokokeiden varaan. Kuluttajavirasto ei juurikaan ehdi aurinkolaseja tutkia.Pahin tilanne liittyy Flanderin mukaan juuri tummiin linsseihin, joissa ei suojaa olisikaan.- Tumma linssi laajentaa pupillia, jolloin se päästää läpi eniten myös UV-säteitä, hän kertoo. Käyttötarkoitus ratkaisee Linssin tummuudella ei ole merkitystä sen suojaavuudelle. Siitä huolimatta väriinkin on hyvä kiinnittää huomiota.- Lasien käyttötarkoitus kannattaa ottaa huomioon: liikenteessä tarvitaan erilaisia ominaisuuksia kuin vaikkapa laskettelurinteessä, Flander sanoo.Parhaana yleisvärinä hän pitää ruskehtavaa. - Se lisää kontrastia, vaikka värin toisto ei olekaan paras mahdollinen, tosin sillä on ehkä merkitystä taidemaalarille. Liikennevalojen värit eivät mene sekaisin, hän naurahtaa.Silti Flanderkaan ei tyrmää halpalaseja.- Jos suojaus on kunnossa, ne voivat olla hyväkin vaihtoehto, erityisesti pukeutumislaseina, hän sanoo. Lisää aiheesta viikonvaihteen Iltalehdessä